ประกาศกระทรวงสาธารณสุข เรื่อง ยาอันตราย ฉบับที่ 30 
ประกาศกระทรวงสาธารณสุข
เรื่อง
ยาอันตราย
ฉบับที่
๓๐
 

อาศัยอำนาจตามความในมาตรา ๗๖ (๓) แห่งพระราชบัญญัติยา พ.ศ.
๒๕๑๐ ซึ่งแก้ไขเพิ่มเติมโดยพระราชบัญญัติยา
(ฉบับที่ ๓) พ.ศ. ๒๕๒๒ และมาตรา ๗๘ แห่งพระราชบัญญัติยา
พ.ศ. ๒๕๑๐ รัฐมนตรีว่าการกระทรวงสาธารณสุขโดยคำแนะนำของคณะกรรมการยาในการประชุมครั้งที่
๓๘๒ - ๖/๒๕๖๑ เมื่อวันที่ ๒๐ กรกฎาคม ๒๕๖๑ จึงออกประกาศไว้ ดังต่อไปนี้

ข้อ ๑[๑]
ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒ ให้ยกเลิกความใน (๗๔) ของข้อ ๓
แห่งประกาศกระทรวงสาธารณสุข เรื่อง ยาอันตราย ลงวันที่ ๒๖ พฤษภาคม ๒๕๒๑
ซึ่งแก้ไขเพิ่มเติมโดยประกาศกระทรวงสาธารณสุข เรื่อง ยาอันตราย ฉบับที่ ๑๙
ลงวันที่ ๖ พฤษภาคม พ.ศ. ๒๕๔๘ และให้ใช้ความต่อไปนี้แทน
(๗๔)
ยาที่มีนิโคติน (Nicotine)
หรือสารประกอบของนิโคติน ซึ่งมุ่งหมายที่จะใช้สำหรับช่วยการอดบุหรี่ ยกเว้นรูปแบบหมากฝรั่งสำหรับเคี้ยว
(chewing
gum)
และรูปแบบแผ่นแปะ (transdermal
patch)

ข้อ ๓ ให้ผู้รับอนุญาตที่ประสงค์จะทำการผลิต นำหรือสั่งเข้ามาในราชอาณาจักรซึ่งยาแผนปัจจุบัน
ที่ได้รับการยกเว้นตามข้อ ๒ ของประกาศนี้ ยื่นคำขอขึ้นทะเบียนตำรับยาพร้อมกับเอกสารกำกับยาสำหรับประชาชนซึ่งมีรายละเอียดตามเอกสารท้ายประกาศนี้
และเมื่อได้รับใบสำคัญการขึ้นทะเบียนตำรับยาแล้ว จึงจะผลิตหรือนำหรือสั่งยาเข้ามาในราชอาณาจักรได้

ข้อ ๔ ให้ผู้รับอนุญาตผลิต นำหรือสั่งเข้ามาในราชอาณาจักรซึ่งยาแผนปัจจุบันที่ได้ขึ้นทะเบียนตำรับยาไว้
และมีสูตรตำรับที่ได้รับการยกเว้นตามข้อ ๒ ของประกาศนี้ สามารถขอแก้ไขรายการในทะเบียนตำรับยาได้
โดยยื่นคำขอแก้ไขทะเบียนตำรับยาพร้อมกับเอกสารกำกับยาสำหรับประชาชนซึ่งมีรายละเอียดตามเอกสารท้ายประกาศนี้
และเมื่อได้รับอนุญาตให้แก้ไขทะเบียนตำรับยาแล้ว จึงจะผลิตหรือนำหรือสั่งยาเข้ามาในราชอาณาจักรได้


ประกาศ
ณ วันที่ ๒๖ ตุลาคม พ.ศ. ๒๕๖๑
ปิยะสกล
สกลสัตยาทร
รัฐมนตรีว่าการกระทรวงสาธารณสุข
[เอกสารแนบท้าย]

๑. เอกสารท้ายประกาศกระทรวงสาธารณสุข
เรื่อง ยาอันตราย ฉบับที่ ๓๐

(ดูข้อมูลจากภาพกฎหมาย)


ปวันวิทย์/จัดทำ
๕
กันยายน ๒๕๖๒

[๑]
ราชกิจจานุเบกษา เล่ม ๑๓๕/ตอนพิเศษ ๒๙๑ ง/หน้า ๑๓๔/๑๙ พฤศจิกายน ๒๕๖๑